Ippubblikata l-ittra tar-riżenja tal-Avukat Ġenerali
Imtella' Awwissu 17, 2020 - Aġġornata 17 Ta' Awwissu, 2020 4:39pm L-Uffiċċju tal-Avukat Ġenerali ppubblika l-ittra ta' riżenja li Dr Peter Grech bagħat lill-President George Vella. Dr Grech qal li wara li laħaq l-età ta' rtirar f'Marzu li għadda, iddeċieda li jirriżenja mill-kariga b'effett mid-9 ta' Settembru li ġej. L-Avukat Ġenerali qal li sentejn ilu kellu problema serja ta' saħħa li setgħet kienet marbuta max-xogħol stressanti tiegħu u wara li qies is-sitwazzjoni kollha, iż-żmien twil li ilu fil-kariga, il-fehmiet ta' familtu u l-ħsara li ġarrab f'saħħtu, wasal għad-deċiżjoni li jirreżenja mill-kariga wara 10 snin. Dr Grech qal li minkejja rwoli diffiċli u ċirkostanzi kultant mingħajr preċedent, dejjem wettaq dmiru skont il-Kostituzzjoni u fuq kollox skont il-kuxjenza u l-ġurament li ħa bħala avukat. Huwa wera dispjaċir għall-mod li bih qal li ġie stmat fid-dibattitu pubbliku u sostna li kultant dan kien inġust, tant li minkejja d-diversi attakki li sarulu ma waqqfuhx milli jkompli jaqdi dmiru fedelment bħala Avukat Ġenerali. ARA: L-ittra tal-Avukat Ġenerali lill-President ta' Malta